SKRIFTLIG FORESPØRGSEL E-1207/02

af Antonio Tajani (PPE-DE), Guido Podestà (PPE-DE)og Amalia Sartori (PPE-DE) til Kommissionen

(26. april 2002)

Om: Lysforurening

Den stadigt voksende lysforurening er ved at nå et foruroligende niveau.

I Italien bliver det ligesom i andre europæiske lande stadig vanskeligere at se de mindste himmellegemer, og det er i visse tilfælde endog umuligt at se Mælkevejen med det blotte øje.

Dette fænomen medfører ikke blot et unødvendigt spild af energi og penge, men det indvirker også negativt på den menneskelige sundhed (det kan medføre nærsynethed og potentielt teratogene hormonforstyrrelser), faunaen (det indvirker på jagt-, forplantnings- og migrationsvanerne) og floraen (det berører fotosynteseprocesserne og fotoperiodiciteten).

Ikke mindre betydelig er den skade, der sker på den videnskabelige forskning af kosmos, der fra civilisationens begyndelse har kendetegnet, stimuleret, udviklet og fascineret menneskeheden.

Ifølge dokumenteret forskning vil lysforureningen tiltage med 10 % om året, hvis der ikke træffes modforanstaltninger.

Bortset fra nogle få regionale bestemmelser findes der ingen begrænsninger mod dette fænomens udbredelse på grund af manglende interesse hos de kompetente institutioner såvel i Italien som i den øvrige del af Europa.

Hvilke foranstaltninger agter Kommissionen at træffe for at fastsætte konkrete og ensartede bestemmelser mod denne form for forurening?

Svar afgivet på Kommissionens vegne af Margot Wallström

(7. juni 2002)

Kommissionen henviser det ærede medlem til sine svar på en række skriftlige forespørgsler om lysforurening: skriftlig forespørgsel E-0514/96 fra Robin Teverson(1), E-2789/98 fra Graham Watson(2) og E-3301/00 fra Eryl McNally(3).

Den miljø- og helbredsmæssige indvirkning fra lysforurening som følge af overdreven og/eller dårligt udformet udendørs belysning er ikke dokumenteret. Kommissionen har derfor ikke planer om at fremsætte forslag om EU-foranstaltninger på dette område. Det skal også erindres, at indretningen af udendørs belysning almindeligvis sorterer under de nationale eller endog lokale myndigheder, der også skal tage hensyn til andre elementer som f.eks. sikkerhedsmæssige faktorer, når de giver tilladelse til lysinstallationer.

Dog vil Kommissionen give de ærede medlemmer helt ret i, at vi så vidt muligt bør nedbringe energispildet og forbedre energieffektiviteten for produkter og udstyr, herunder udendørs belysning, gennem initiativer på både EU- og nationalt plan. Sådanne initiativer kan yde et væsentligt bidrag til at opfylde EU's forpligtelser til at nedbringe drivhusgasemissionerne i medfør af Kyoto-protokollen.

Det europæiske klimaændringsprogram er opstillet i samarbejde mellem de involverede parter og eksperter fra medlemsstaterne med henblik på at finde frem til, hvilke konkrete foranstaltninger der kan bidrage til at opfylde EU's klimamålsætninger. Energiforsyning og -forbrug indtager naturligvis en vigtig plads i dette program, herunder mere effektiv udnyttelse af belysning. I denne henseende er det nylige direktivforslag om bygningers energiydelse(4), som bakkes op i klimaprogrammet, af særlig vigtighed, da en af målsætningerne hermed er at fremme energieffektiviteten i bygninger, herunder med hensyn til belysning.

Der er også en række initiativer i gang på dette område, som f.eks. det såkaldte Green Light Programme, der lanceredes den 7. februar 2000 af Kommissionens generaldirektorat for energi og transport. Der er tale om et frivilligt forureningsforebyggende initiativ, der skal anspore industrielle elforbrugere til over for Kommissionen at forpligte sig til at installere energieffektiv belysningsteknologi i deres anlæg. Målsætningerne hermed er at nedbringe energiforbruget ved både indendørs og udendørs belysning overalt i Europa og herigennem reducere de forurenende emissioner og begrænse den globale opvarmning samt højne kvaliteten af de visuelle forhold, samtidig med at der spares penge.

(1) EFT C 217 af 26.7.1996.

(2) EFT C 96 af 8.4.1999.

(3) EFT C 261 E af 18.9.2001.

(4) EFT C 213 E af 31.7.2001.